প্রশ্ন (২২/২২২) : মিরাজে গিয়ে রাসূলুল্লাহ (ছাঃ) ৫০ ওয়াক্ত ছালাত নিয়ে মূসা (আঃ)-এর সাথে সাক্ষাৎ করতে আসলে তাঁর পরামর্শে আল্লাহর নিকট থেকে কমিয়ে ৫ ওয়াক্ত করা হয়। এ বিষয়টি ছহীহ হাদীছের আলোকে বিস্তারিত জানতে চাই।  -আবুল কাসেম  ৭নং কাজী আলাউদ্দীন রোড, ঢাকা।  উত্তরঃ রাসূলুল্লাহ (ছাঃ) মিরাজে গিয়ে ফেরার পথে মূসা (আঃ)-এর নিকটে আসেন। তিনি জিজ্ঞেস করলেন, কি করে আসলে? রাসূলুল্লাহ (ছাঃ) বললেন, আমার উপর ৫০ ওয়াক্ত ছালাত ফরয করা হয়েছে। তিনি বললেন, আমি মানুষ সম্পর্কে তোমার চেয়ে অধিক জ্ঞাত। আমি বনী ইসরাঈলকে সর্বোচ্চ পরিচর্যার চেষ্টা করেছি। তোমার উম্মত এটা (পঞ্চাশ ওয়াক্ত ছালাত আদায়ে) সক্ষম হবে না। সুতরাং তুমি আল্লাহর নিকট গিয়ে কমিয়ে আন। তিনি আল্লাহর নিকট গেলেন এবং কমিয়ে আনলেন। এভাবে ৫ বার যাওয়া-আসা করে অবশেষে ৫ ওয়াক্ত ছালাত ফরয করা হয় (মুত্তাফাক্ব আলাইহ, মিশকাত হা/৫৮৬২ মিরাজ অনুচ্ছেদ)।